REGULAMENTUL (CE) NR. 1039/2008 AL COMISIEI
din 22 octombrie 2008
privind reintroducerea taxelor vamale la importul anumitor cereale pentru anul de comercializare 2008/2009
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole („Regulamentul unic OCP”) (1), în special articolele 143 și 187 coroborate cu articolul 4,
întrucât:
(1)
Regulamentul (CE) nr. 608/2008 al Comisiei din 26 iunie 2008 privind suspendarea temporară a taxelor vamale la importul anumitor cereale pentru anul de comercializare 2008/2009 (2) a suspendat taxele vamale la importul anumitor cereale atât în cadrul contingentelor tarifare cu taxe reduse, cât și în cadrul importurilor cu taxe normale. În conformitate cu articolul 1 alineatul (2) din respectivul regulament, taxele vamale pot fi reintroduse la nivelurile și în condițiile prevăzute la articolul 136 din Regulamentul (CE) nr. 1234/2007 în cazul în care prețul FOB stabilit în porturile comunitare și aferent unuia sau mai multor produse dintre cele menționate la articolul 1 alineatul (1) din Regulamentul (CE) nr. 608/2008 este mai mic de 180 % din prețul de referință menționat la articolul 8 alineatul (1) litera (a) din Regulamentul (CE) nr. 1234/2007 sau în cazul în care cantitățile disponibile pe piața comunitară se dovedesc suficiente pentru a asigura echilibrul pieței.
(2)
Prețul FOB pentru grâul de vară, constatat în porturile comunitare începând cu 29 septembrie 2008, se situează la un nivel mai mic de 180 % din prețul de referință.
(3)
Prin urmare, produsul menționat în considerentul precedent îndeplinește în prezent condițiile prevăzute pentru reintroducerea taxelor vamale, în conformitate cu articolul 1 alineatul (2) litera (a) din Regulamentul (CE) nr. 608/2008.
(4)
Având în vedere interdependența piețelor diverselor cereale și impactul rapid al evoluției prețurilor unui tip de cereale asupra prețurilor celorlalte cereale, este necesar să se reintroducă simultan taxele vamale pentru produsele înscrise la codurile NC 1001 90 99, NC 1001 10, NC 1002 00 00, NC 1003 00, NC 1005 90 00, NC 1007 00 90, NC 1008 10 00 și NC 1008 20 00, la nivelurile și în condițiile prevăzute la articolul 136 din Regulamentul (CE) nr. 1234/2007.
(5)
Totodată, nu trebuie ca operatorii să fie penalizați în cazul în care expedierea cerealelor în vederea importării acestora în Comunitate este deja în derulare. Prin urmare, este necesar să se țină seama de termenele de transport și să se permită operatorilor să efectueze punerea în liberă circulație a cerealelor în temeiul regimului de suspendare a taxelor vamale prevăzut de Regulamentul (CE) nr. 608/2008 pentru toate produsele al căror transport cu destinație directă în Comunitate a început cel mai târziu la data publicării prezentului regulament. De asemenea, este necesar să se stabilească dovada care trebuie prezentată pentru a justifica transportul cu destinație directă în Comunitate și data la care a început transportul.
(6)
Din motive de claritate, Regulamentul (CE) nr. 608/2008 trebuie, prin urmare, abrogat.
(7)
Măsurile prevăzute în prezentul regulament sunt conforme cu avizul Comitetului de gestiune a organizării comune a piețelor agricole,
ADOPTĂ PREZENTUL REGULAMENT:
Articolul 1
(1) Se reintroduce aplicarea taxelor vamale la import pentru produsele înscrise la codurile NC 1001 90 99, NC 1001 10, NC 1002 00 00, NC 1003 00, NC 1005 90 00, NC 1007 00 90, NC 1008 10 00 și NC 1008 20 00 pentru toate importurile cu taxe normale efectuate în conformitate cu articolul 130 din Regulamentul (CE) nr. 1234/2007 și pentru toate importurile efectuate în cadrul contingentelor tarifare cu taxe reduse deschise în conformitate cu articolul 144 din regulamentul menționat.
(2) Taxele vamale se reintroduc, în conformitate cu articolele 135 și 136 din Regulamentul (CE) nr. 1234/2007, la nivelurile stabilite ultima dată prin Regulamentul (CE) nr. 1026/2008 al Comisiei (3).
(3) În cazul în care transportul cerealelor menționate la alineatul (1) al prezentului articol se efectuează cu destinație directă în Comunitate și a început cel mai târziu la data publicării prezentului regulament, suspendarea taxelor vamale în temeiul Regulamentului (CE) nr. 608/2008 continuă să se aplice pentru punerea în liberă circulație a produselor în cauză.
Dovada transportului cu destinație directă în Comunitate și a datei începerii acestuia se prezintă, într-un mod considerat satisfăcător de autoritățile competente, pe baza documentului original de transport.
Durata transportului respectiv, în vederea livrării produselor la punctul de destinație, este cea strict necesară în funcție de distanță și de modul de transport.
Articolul 2
Regulamentul (CE) nr. 608/2008 se abrogă.
Articolul 3
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 22 octombrie 2008.